Piše: Ivan Hrstić

Severina je nakon provedene ovrhe postala vlasnica imena index.hr, pišu večeras svi hrvatski mediji. Točnije, Severina Vučković je postala vlasnica žiga br. Z20062392, kojem je u Državnom zavodu za intelektualno vlasništvo kao nositelj zavedena tvrtka Prva stranica, koja joj već nekoliko godina ne isplaćuje odštetu od 100.000 kuna, koju je po sudskoj presudi trebala dobiti.



No, što to zapravo znači? ''Ekskluzivu'' je objavio Jutarnji, ali ni drugi ne zaostaju. Kako, naprimjer, piše Večernjak >>, a nije jedini, iz toga se može zaključiti da je popularna pjevačica "zauzela" i ime portala. No, zaključak je debelo preuranjen.



Naime, domena index.hr ionako ne glasi na tu tvrtku, koja je već godinama u blokadi. Matija Babić odavna se pobrinuo da ključna imovina glasi na drugo ime. On je na svojem profilu na Facebooku odmah opovrgnuo da je domena index.hr ikad glasila na tu tvrtku, usput se našalivši na Severinin račun.











Jednostavna provjera na internetu potvrđuje nam da tvrtka Prva stranica nije izravni vlasnik domene, a nije ni Babić osobno, već da je ona registrirana na tvrtku Index promocija d.o.o., s adresom na Radničkoj cesti 52. Ta tvrtka je s prijavljenih 6 zaposlenih lani ostvarila 7,8 milijuna kuna prihoda, uz deklarirani simoblični minus.





Severina sad pak ima temelj za pokretanje arbitraže pri CARNetu, koja bi mogla presuditi tko ima pravo na domenu. No njena izjava da ne namjerava ulaziti u medijski biznis te da samo želi novac koji joj je dosuđen, dokazuje da ih Index Promocija poslovanjem na domeni index.hr ni na koji način ne ometa u eventualnom razvijanju njihovog novostečenog branda ili poslovanja, a što bi prema Pravilniku u ovom slučaju bio mogući opravdani razlog za uvažavanje njihovog zahtjeva.

Babić se služi taktikom kojom se vjerojatno barem jednom u svojoj karijeri poslužila većina poduzetnika na hrvatskom tržištu - prebacivanjem poslovanja s jedne tvrtke na drugu. Tako, iako je dug tvrtke Prva stranica prema Severini, kao izdavača odgovornog za objavu fotogrtafija iz njezinog kućnog porno uratka, s 100.000 kuna u međuvremenu udvostručen, male su nade da se ona naplati iz imovine te tvrtke.



Neki mediji već govore o dražbi imena index.hr. Jutarnji tvrdi >> da sve to znači "da će se sudbina www.index.hr-a, kretati u jednom od dva moguća smjera: ili će vlasnik imena ''index'' postati neki drugi izdavač kada brend bude ponuđen na javnoj dražbi ili će, ne pokaže li nitko interes za njegovu kupnju, Severina ostati nositelj žiga".



"Zapravo, to znači da Severina u svakom trenutku Matiji Babiću može naložiti da svoj medijski sadržaj počne objavljivati pod nekom drugom domenom koja u svom imenu neće sadržavati riječ index. U svakom slučaju, portal www.index.hr uskoro bi mogao promijeniti svog vlasnika, a autori i urednici tog portala svoj bi medij morali preimenovati," navodi Jutarnji.



